**שבתאי טל** (נולד ב-9 בינואר 1939) הוא עיתונאי וצלם עיתונות ישראלי.

ביוגרפיה
--------

נולד ברמת גן.
לאחר שחרורו מצה"ל החל ללמוד עיצוב גרפי באקדמיה לאמנות "בצלאל" בירושלים. במקביל ללימודיו עבד כצלם בעיתון הסטודנטים "פי האתון." בשנת 1959, בהשראת הצלם דוד רובינגר אותו פגש בירושלים, החליט להתחיל לעבוד כצלם עיתונות עצמאי. לאחר שצילומיו התפרסמו בעיתונות הארצית והבינלאומית, הקים טל ב-1966 את סוכנות הצילום "ניוזפוט", עם הצלמים נחום גוטמן ודניאל רוזנבלום.

במהלך מלחמת ששת הימים גויס כצלם ליחידת דובר צה"ל וצילומיו התפרסמו במגזינים ברחבי העולם, לרבות השבועונים "טיים" ו"לייף". במלחמת יום הכיפורים התלווה כצלם לאלוף אריאל שרון ותיעד את ימי המלחמה של אוגדה 143 עליה פיקד שרון. רבים מצילומיו התמקדו בדמות האדם בשדה הקרב, ותיעדו את פני הלוחמים, השבויים המצרים וגילויי השמחה על השיבה הביתה מן השבי. מבחר מצילומיו אלה הוצגו בתערוכת יחיד בשם "אדם בקרב" במוזיאון היהודי בניו יורק בשנת 1974, ושנה לאחר מכן בירושלים. בשנת 2003, במלאת 30 שנה למלחמה, הוצגה התערוכה שוב בגלריית החלונות בתל אביב, ובשנת 2013, במלאת 40 שנה למלחמה, הוצגה שוב במרכז יצחק רבין.

בשנת 1968 החל טל לצלם עבור השבועון הגרמני היוקרתי "שטרן", וב-1979 מונה לראש המשרד של השבועון בישראל. במסגרת עבודתו תיעד עבור השבועון אירועים היסטוריים רבים, בהם: השיחות לקראת הסכם השלום בין ישראל למצרים (1979-1978), מלחמת לבנון הראשונה (1982), בה גם נפצע במהלך עבודתו כצלם בפאתי ביירות, האינתיפאדה הראשונה (1987) וישראל במלחמת המפרץ (1991). טל תיעד במצלמתו עבור ה"שטרן" גם את פלישת טורקיה לקפריסין (1974) ואת שלהי מלחמת וייטנאם (1975). ב-1979 היה ממקימי "אגודת כתבי החוץ בישראל" (FPA), יחד עם עיתונאים עמיתים, והיה גם חבר בהנהלתה.

בשנת 1971 צילם את אחת התמונות המפורסמות ביותר של דוד בן-גוריון בעת שנכח בוועידת מפלגת העבודה בבנייני האומה בירושלים. טל צילם את התמונה מרחוק, עם עדשת 500 מ"מ. הצילום של בן-גוריון הנשען בסנטרו על ידיו, הפך לאייקון תרבותי, הודפס ככרזה של מרכז ההסברה וזכה לתפוצה ופרסום אדיר כצילום האולטימטיבי של דוד בן-גוריון.

באותה שנה (1971), במסגרת כתבה עיתונאית, צילם את מאיר לנסקי שעלה להר הזיתים על מנת לחפש את קבר סבו, ולאחר מכן בכותל המערבי. סדרת הצילומים הזו הידקה את הקשר בין לנסקי לבין טל, וב-1975 נעתר לנסקי לבקשתו של טל להעניק ראיון בלעדי לשבועון "שטרן" מביתו שבפלורידה, ראיון שנגנז בסופו של דבר, ולא פורסם מעולם, לאחר שלנסקי חזר בו מהסכמתו הראשונית לפרסום הראיון מסיבות לא ברורות.

בשנת 2000 התבקש על ידי משטרת ישראל לנהל את הכיסוי של התקשורת הזרה לאירועי מיסת חג המולד בגליל בעת ביקור האפיפיור יוחנן פאולוס השני. לאור הצלחת הסיקור, התבקש להמשיך לשרת כמתנדב בדוברות המשטרה. בשנת 2007 הגה והקים שבתאי את "יחידת התיעוד הלאומית" – יחידת צלמי וידאו מתנדבים ומתנדבות במסגרת המשמר האזרחי של משטרת ישראל, שיעודה תיעוד אירועים בעלי משמעות לאומית לצורכי הסברה בעולם. טל פיקד על היחידה עד לפרישתו בדרגת ניצב-משנה בשנת 2017.

מתגורר בתל אביב-יפו. נשוי ואב לשלושה ילדים. בתו היא השחקנית יעל טל.

גלריה
-----

* דוד בן-גוריוןדוד בן-גוריון
* פגישת כתבי חוץ עם ראש הממשלה מנחם בגיןפגישת כתבי חוץ עם ראש הממשלה מנחם בגין
* מאיר לנסקי מטייל עם כלבו בשדרות קולינס, מיאמי, פלורידה, 1975מאיר לנסקי מטייל עם כלבו בשדרות קולינס, מיאמי, פלורידה, 1975
* האפיפיור יוחנן פאולוס השניהאפיפיור יוחנן פאולוס השני
* המפגש בין ניצולי מבצע אנטבה לבני משפחותיהם עם הגיעם לנמל התעופה לודהמפגש בין ניצולי מבצע אנטבה לבני משפחותיהם עם הגיעם לנמל התעופה לוד
* פריצת כוחות צה"ל אל העיר העתיקה בירושלים דרך שער האריות במלחמת ששת הימיםפריצת כוחות צה"ל אל העיר העתיקה בירושלים דרך שער האריות במלחמת ששת הימים
* לחיצת היד המשולשת לאחר החתימה על הסכם השלום בין ישראל למצריםלחיצת היד המשולשת לאחר החתימה על הסכם השלום בין ישראל למצרים

ראו גם
------

* צילום עיתונות

קישורים חיצוניים
----------------

ויקישיתוף מדיה וקבצים בנושא **שבתאי טל** בוויקישיתוף
* שבתאי טל, באתר מרכז המידע לאמנות ישראלית, מוזיאון ישראל, ירושלים

הערות שוליים
------------

1. ↑  Shabtai Tal (2014-01-28), *אדם בקרב - Man In Combat*, נבדק ב-2018-11-20
2. ↑  ynet, כתבי (2003-02-10). "המלצות סוף שבוע". *Ynet*. נבדק ב-2018-11-20.
3. ↑  תערוכה ביום:"אדם בקרב", באתר ערוץ 7
4. ↑  שבתאי טל ואשתו עדי בקבלת פנים להנרי נאנן בישראל, העולם הזה, גיליון 2067, 16 באפריל 1977
5. ↑  חינוכית ראשונים בעולם (2018-08-07), *שוב בתמונה | תיק תקשורת: דוד בן-גוריון*, נבדק ב-2018-11-20
6. ↑  "שבתאי טל, צלם עיתונות וניצב-משנה במשטרה, הוא מפקד זרוע לא מוכרת של מערך ההסברה הישראלי". *העין השביעית*. נבדק ב-2018-11-20.

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 279337
* NLI: 987007519173305171
* GND: 1207020095
* ISNI: 0000 0000 2640 3431
* LCCN: n84072679
* ULAN: 500476954
* VIAF: 308268330
* WorldCat: lccn-n84072679

 |